Eugène Simon

**Eugène Louis Simon** (Paris, 1848ko apirilaren 30 - Paris, 1924ko azaroaren 17a) araknologo, entomologo eta botanikari frantsesa izan zen. Historian armiarma taxonomia gehien egin duen ikerlaria da, 4000 espezie berritik gora deskribatu zituelarik.

## Biografia 
Aita medikua zuen, eta haurtzaroan Georges Cuvierren "*Le Règne Animal*" irakurri zuen. Familia aberatsekoa izanik, Natura Zientziekiko zaletasuna garatu ahal izan zuen, bereziki armiarmen eta kolibrien ikerketan sakonduz.

Natura-zientziak Sorbonako Unibertsitatean estudiatu zituen Henri Milne-Edwards, Claude Bernard eta Lacaze-Duthiersekin.

Graduatu ostean, buru belarri ekin zion araknidoak estudiatzeari, artean asko landu gabe zegoen ikerketa arloa. Gainera, kolibriak, krustazeoak, intsektuak eta onddoak ere ikertu zituen.

1924an Parisen hil zen, 76 urte zituela.

## Esplorazioak 
Ikerlari asoziatu soila zen arren, Pariseko Historia Naturalaren Museoan idazmahaia zuen. Laginak herrialde askotatik bidaltzen bazizkioten ere, errezeloa zuen batzuetan biltzaileek zenbait ale garrantzitsu jaso gabe uzten zutela, erakargarriak ez zirelako. Horretara, bilduma handitzera zuzendutako espedizio asko egin zituen: Frantzia eta Italia (1864), Espainia (1865-68), Korsika eta Maroko (1869), Tunisia eta Aljeria (1875),Venezuela (1887-88), Egipto, Suez eta Aden (1889-90), Filipinak (1890-91), Zeilan eta India hegoaldea (1892) eta Afrika Hegoaldea (1893).

Bestalde, San Estebanen (Venezuela) 19 kolibri espezie lortu zituen, munduko bilduma ikusgarrienetako bat abiaraziz. Espezie asko deskribatu zituen, eta *Anopetia*, *Stephanoxis*, *Haplophaedia* eta *Taphrolesbia* generoak sortu zituen. *Eupetomeuna macroura simoni* azpigeneroa bere omenez izendatu zen. Kolibriei buruzko bere lan nagusia *"Histoire naturelle des trochilidae"* 1921ean argitaratu zuen.

Botanikan ere ekarpenak egin zituen (beste lanen aldean, erlatiboki kopuru txikian). Bai zoologian bai botanikan, bere egiletza aitortzeko "Simon" laburdura erabiltzen da (ez nahastu Eugène Ernest Simon botanikoaren laburdurarekin, "E.Simon").

## Eugène Simon Euskal Herrian 
alt=Bioespeleologoak Urallaga Sistemako kobazulo batean (Trianoko mendiak, Galdames).|thumb|Bioespeleologoak Urallaga Sistemako kobazulo batean (Trianoko mendiak, Galdames).
Eugène Simon behin baino gehiagotan etorri zen Euskal Herrira. XIX gizaldi amaieran bertako espeleologoekin harremana izan zuen, bereziki lagin bioespeleologikoak biltzen aritzen zirenekin. Horrela, 1872an Albiako koban (Urduña) izan zen; bertan opilioi espezie berria aurkitu zuen, *Ischyropsalis dispar* izendatu zuena; eta berak Albian jasotako laginetatik, Charles Piochard de la Brûleriek ere *Adelops vasconicus* espezie berria identifikatu zuen. 1879an berriz, Sarako Palombiere haitzuloan *Peltonychia navarica* deskribatu zuen. Arenaza eta Urallaga (Galdames), Donibane Lohizune, Serantes (Santurtzi) Albia eta Embajada (Urduña); bertan hartutako laginetatik identifikatu zituen *Iberina mazarredoi, Sabacon vizcayanus, Ischyropsalis superbus* eta *Ischyropsalis magdalenae* espezie berriak. Eta 1884an beste espezie berri bi: *Troglohyphantes cerberus* (Pirinio frantsesen hego-mendebaldeko zehaztu gabeko koba batetik), eta *Troglohyphantes furcifer* Orobetik (Altsasu).

4.650 armiarma espezie berri deskribatu zituen; haietatik 3.790 oraindik baliozkoak dira (2013ko datua).
* Bere omenezko eponimoak:
** *Rhus* *simonii* Carrière Anacardiaceae
** *Anthurium* *simonii* Nadruz Araceae
** *Cirsium* *simonii* Komlodi Asteraceae
** *Gypsophila* *simonii* Hub.-Mor. Caryophyllaceae

## Erreferentziak 
## Kanpo loturak 
* Eugène Simonen lanak Worldcat katalogoan.
* Eugène SImonen lanak Archive.org-en.